ประกันชีวิตขยับแม่ทัพรับศึกปีหน้า
บริษัทประกันชีวิตได้ฤกษ์ขยับผู้บริหารรับแข่งขันปีหน้า
20 ธ.ค. 2555

บริษัทประกันชีวิตได้ฤกษ์ขยับผู้บริหารรับแข่งขันปีหน้า
แหล่งข่าวจากบริษัท กรุงไทยแอกซ่า ประกันชีวิต เปิดเผยว่า ทางบริษัทได้มีการเปลี่ยนแปลงตำแหน่งผู้บริหารใหม่ โดยนายไมเคิล จอร์จ แพล็กซ์ตัน ประธานกรรมการบริหาร บริษัทกรุงไทย แอกซ่า ประกันชีวิต ได้รับการแต่งตั้งจากบริษัทแม่ให้ไปเป็นผู้บริหารระดับสูงของกลุ่มแอกซ่าที่ประเทศจีน และให้นายเดวิด โครูนิช ประธานเจ้าหน้าที่บริหารฝ่ายการเงิน ขึ้นมาดำรงตำแหน่งแทน โดยมีผลในวันที่ 1 ม.ค. 2556
นายไบรอัน สมิธ กรรมการผู้จัดการใหญ่และประธานเจ้าหน้าที่บริหาร บริษัท อลิอันซ์ อยุธยา ประกันชีวิต กล่าวว่า บริษัทประกาศแต่งตั้งนายสง่า พิชญังกูร ดำรงตำแหน่งกรรมการผู้จัดการใหญ่สายงานตัวแทนคนใหม่ มีผลอย่างเป็นทางการวันที่ 1 ม.ค. 2556 ซึ่งนายสง่าร่วมงานกับบริษัทมากว่า 24 ปี โดยก่อนหน้านี้ดำรงตำแหน่งล่าสุดในฐานะผู้อำนวยการบริหารอาวุโสฝ่ายขายของช่องทางการขายผ่านตัวแทน
ทั้งนี้ เพื่อสนับสนุนเป้าหมายในการเป็นเลิศในทุกช่องทางการขาย โดยเฉพาะช่องทางการขายผ่านตัวแทน ซึ่งถือเป็นช่องทางที่ทำเบี้ยประกันสูงสุดเป็นอันดับ 1 ให้กับบริษัท
สำหรับบทบาทหน้าที่ของนายสง่า คือ การเป็นผู้นำและบริหารสายงานบริหารตัวแทนทั้งหมด ได้แก่ ฝ่ายบริหารงานขายผ่านช่องทางตัวแทน ฝ่ายอบรมและพัฒนาตัวแทน และฝ่ายสนับสนุนงานขายผ่านช่องทางตัวแทน 
นายสมิธ กล่าวว่า สำหรับนายสรรค์ชัย ลาภสัมปันน์ชัย ประธานสายงานบริหารช่องทางขายผ่านตัวแทน ยังคงมีบทบาทที่สำคัญในฐานะที่ปรึกษาในเรื่องการบริหารการขายผ่านตัวแทนในทุกเรื่องให้กับบริษัท อลิอันซ์ อยุธยาฯ เช่นเดิม